MT Il-Ġurnal Uffiċjali tal-Unjoni Ewropea C 49/26

GĦAJNUNA MILL-ISTAT – IL-PAJJIŻI L-BAXXI

(Artikoli 107 u 109 tat-Trattat dwar il-Funzjonament tal-Unjoni Ewropea)

Għajnuna mill-Istat MC 10/09 – sejħa tal-ING għall-ibridu GHT1

(Test b’relevanza għaż-ŻEE)

2011/C 49/12

Il-Kummissjoni nnotifikat lill-Pajjiżi l-Baxxi permezz ta' ittra ddatata d-29 ta' Novembru 2010 bid-deċiżjoni sui generis tagħha rigward l-għajnuna MC 10/09.

TEST TAL-ITTRA

“I. IL-PROĊEDURA (1) Permezz tad-deċiżjoni tat-18 ta' Novembru 2009, il-Kummissjoni approvat injezzjoni ta' kapital ta' EUR 10 biljun ta' kapital (Titoli Core Tier 1), għajnuna addizzjonali ta' madwar EUR 2 biljun li rriżultaw mill-emenda tal-kundizzjonijiet tar-ripagament għal dawk it-titoli, protezzjoni tal-assi mgħarrqa applikata fuq portafoll b'bilanċ pendenti ta' madwar EUR 30 biljun u garanziji ta' likwidità favur ING fil-każ C 10/09 (minn hawn ’il quddiem ‘Deċiżjoni ING’ jew ‘id-deċiżjoni tat-18 ta' Novembru 2009’) (1). (2) It-tielet inċiż tal-premessa 88 tad-Deċiżjoni ING ifakkar dan l-impenn tal-Pajjiżi l-Baxxi rigward is-sejħa għal titoli Tier 1 u Tier 2: ‘Is-sejħa għal kapital tat-Tier 2 u ibridi tat-Tier 1 għandha tkun proposta fil-futur individwalment lill-Kummissjoni għall-awtorizzazzjoni, għall-perjodu iqsar ta’ tliet snin li jibdew mid-data ta’ din id-Deċiżjoni jew sad-data li fiha ING tkun ħallset lura totalment it-titoli tal-Core-Tier 1 lill-Pajjiżi l-Baxxi (inkluż l-imgħax dovut akkumulat rilevanti fuq ċedoli tal-Core-Tier 1 u tariffi tal-primjum ta’ ħruġ).’ (3) Fis-16 ta' Ottubru 2010, il-Pajjiżi l-Baxxi għaddew lill-Kummissjoni ittra minn ING li kienet titlob l-awtorizzazzjoni ta' sejħa għal għadd ta' strumenti ibridi, bl-ewwel sejħa għal Strument ta' USD 1,5 biljun 8,439 % Group Hybrid Tier 1 (minn hawn ’il quddiem ‘GHT1’) iddatata l-31 ta' Diċembru 2010. (4) Fis-27 ta' Ottubru 2010 il-Kummissjoni indikat lill-Pajjiżi l-Baxxi li, abbażi tad-Deċiżjoni ING, f'dan l-istadju ma kinitx tara raġuni għall-awtorizzazzjoni ta' GHT1. Il-Kummissjoni talbet lill-Pajjiżi l-Baxxi biex jipprovdu skeda aġġornata għall-ħlas lura tat-titoli CT1. (5) Fil-5 ta' Novembru 2010, l-awtoritajiet Olandiżi għaddew it-tieni ittra minn ING li kienet titlob għal Deċiżjoni tal-Kummissjoni dwar it-talba tagħha għall-awtorizzazzjoni ta' sejħa għal GHT1. (6) Fid-9 ta' Novembru 2010, il-Kummissjoni bagħtet tfakkira lill-Pajjiżi l-Baxxi rigward l-iskeda ta' ħlas lura rigward is-CT1. S'issa għadha ma ġiet ippreżentata ebda skeda uffiċjali. (7) Fis-16 ta' Novembru 2010, il-Pajjiżi l-Baxxi talbu awtorizzazzjoni formali mill-Kummissjoni. Fit-18 ta' Novembru 2010, il-Pajjiżi l-Baxxi infurmaw lill-Kummissjoni permezz ta' e-mail li huma jaqblu mat-talba ta' ING għall-awtorizzazzjoni ta' sejħa għal GHT1. (8) Il-Pajjiżi l-Baxxi infurmaw lill-Kummissjoni li għal raġunijiet ta’ urġenza dawn jaċċettaw eċċezzjonalment li din id-Deċiżjoni rigward is-sejħa għal ibridu GHT1 tkun adottata bl-Ingliż. II. IL-FATTI 1. Deskrizzjoni ta’ ING (9) ING hija magħmula minn ING Groep N.V. (minn issa 'l quddiem ‘ING’), il-kumpanija holding prinċipali li tikkontrolla 100 % tal-ING Bank N.V. u ING Verzekeringen N.V., u żewġ kumpaniji sub-holding li jikkontrollaw sussidjarji bankarji u ta’ assigurazzjoni rispettivament. Fl-aħħar tas-sena 2009, il-karta tal-bilanċ tal-grupp kellha total ta’ EUR 1,164 biljun. (10) Sabiex fost l-oħrajn terġa' lura għal vjabbiltà fit-tul ING kienet irċeviet il-miżuri speċifikati fil-punt 1. Dawk il-miżuri ġew approvati mill-Kummissjoni fid-Deċiżjoni ING bil-kundizzjoni ta' diversi impenji li għamel l-Istat Olandiż. Dawk l-impenji kienu jinkludu li sal-aħħar tal-2013 ING tkun ċediet l-ING Verzekeringen N.V. fl-intier tagħha (premessa 82) u li ING taġixxi skont ċerti salvagwardji ta' mġiba inkluż li tfittex awtorizzazzjoni mill-Kummissjoni qabel toħroġ sejħa għal strumenti kapitali ibridi (it-tielet inċiż tal-premessa 88). Is-salvagwardji ta' mġiba jibqgħu fis-seħħ għal tliet snin jew sakemm ING tkun ħallset it-titoli CT1, skont liema jiġi l-ewwel. (11) Il-premessa 76 tad-Deċiżjoni ING tiddeskrivi l-iskeda ta' ħlas lura tat-titoli CT1 fil-każ bażi skont il-pronostiċi finanzjarji tal-pjan ta' ristrutturar approvat. Sussegwentement ING għamlet dikjarazzjonijiet pubbliċi li tefgħu dubju fuq dawk il-pjani (2). 2. Deskrizzjoni tal-GHT1 (12) F'Diċembru 2000, ING Holding ħarġet l-ewwel sejħa ta' GHT1 li jammonta għal USD 1,5 biljun bid-data tal-31 ta' Diċembru 2010. Wara dik id-data sejħa hija possibbli kull tliet xhur. L-istrument għandu ċedola ta' kull sitt xhur ta' 8,439 % p.a. Wara l-ewwel data ta' sejħa iċ-ċedola tinbidel f'waħda b'rata Libor għal tliet xhur (3) kif ukoll 3,6 % p.a. Sabiex issejjaħ l-istrument ING teħtieġ tħabbar is-sejħa 30 sa 60 jum qabel id-data tas-sejħa. (13) Il-GHT1 maħruġ minn ING Holding tqiegħed fil-livell ta' ING Insurance (INGV) permezz ta' strument korrispondenti Tier 1. Il-GHT1 m'għandu l-ebda dritt ta’ vot konness miegħu. (14) Meta ING għall-ewwel darba talab lill-Kummissjoni biex jiddiskutu s-sejħa għall-ibridi fit-22 ta' Lulju 2010, il-GHT1 kien qed jiġi nnegozjat madwar 85 % tal-valur nominali. Madanakollu hekk kif resqet id-data tas-sejħa, u s-suq stenna li l-istrument jissejjaħ, il-prezz tela' għal qrib il-100 %. 3. Il-qagħda tal-Pajjiżi l-Baxxi (15) Fl-e-mail tat-18 ta' Novembru 2010, il-Pajjiżi l-Baxxi ġġustifikaw in-notifika permezz ta' referenza għall-intenzjonijiet espressi ta' ING, li skonthom ‘ING bħalissa tinsab f'qagħda tajba li f'qasir żmien tħallas lura l-ewwel segment tal-core tier 1 bi flus’. Madankollu iż-żmien għal dan il-ħlas lura tħalla mhux speċifikat. (16) F'appoġġ għas-sejħa, il-Pajjiżi l-Baxxi spjegaw li kwalunkwe xewqa li l-investituri fil-GHT1 iġorru parti mill-piż, u b'hekk jaċċettaw prezz ħafna inqas mill-valur nominali, ma tibqax realistika minħabba l-prezz kurrenti tas-suq ta' 96-98 ċenteżmi għal kull dollaru, bil-konsegwenza li offerta ta' xiri lura ma tibqax ekonomikament possibbli. Is-sejħa lura tal-flus tkun għalhekk l-unika alternattiva disponibbli għal ING biex tneħħi l-ibridu mill-kotba tagħha. (17) Kieku ma ssirx is-sejħa wkoll tibgħat sinjal negattiv lis-suq u n-nuqqas ta' sejħa jagħti l-impressjoni li ING (irrispettivament mir-raġuni) mhux kapaċi timmaniġġa b'mod effiċjenti il-kapital tagħha skont it-tradizzjoni u l-aspettattivi tas-suq, u għaldaqstant jagħmilha iktar diffiċli għal ING biex toħroġ tali strumenti fil-futur. F'dak ir-rigward wieħed jista' wkoll jargumenta li n-nuqqas ta' sejħa jgħolli l-kostijiet finanzjarji ta' ING u jnaqqas il-profitti tagħha u b'konsegwenza il-fondi disponibbli biex jinfdew it-titoli CT1. (18) Il-GHT1 fil-kwistjoni għandu l-ewwel sejħa fil-31 ta' Diċembru 2010 b'rivalorizzazzjoni għal Libor plus 3,6 % minflok ir-rata kurrenti ta' interess ta' 8,439 %. Minkejja li dan jirriżulta f'rata inqas ta' ħlas ta' interess fuq il-GHT1 minħabba r-rati kurrenti baxxi Libor, ING stqarret li partet il-kupun fiss ta' 8,439 % għal Libor plus 2 %, livell iktar baxx minn dak li jkun pagabbli fuq il-kupun wara r-rivalorizzazzjoni. Barra minn hekk, qed targumenta li r-rati Libor ivarjaw u għaldaqstant huma inċerti. Bħala konsegwenza, qed jiġi argumentat li l-miżura relevanti se tkun kif is-suq jivvaluta dak il-kost permezz ta' kurva tal-iswaps u dan il-primjum se jiżdied b'156 bps. (19) Filwaqt li l-bidliet Basel III proposti jillimitaw il-valur tal-GHT1 għal skopijiet ta' kapital, il-GHT1 ma jibqax eliġibbli għal trattament Tier 1 taħt il-linjigwida riveduti CEBS Tier 1 li għandhom jiġu implimentati u applikati mir-regolaturi nazzjonali sal-31 ta' Diċembru 2010. Qed jiġi sottomess li l-istruttura eżistenti tista' tinżamm kif inhi, iżda l-aspettattiva hija li tali kontinwità tista' tkun permissibbli biss sal-1 ta' Jannar 2013. Effettivament, għalhekk, dik il-prospettiva trendi lill-GHT1 diġà żejjed mill-perspettiva tal-kapital minħabba li mhix tipprovdi riżerva ta' kapital fuq il-bażi ta' negozju attiv. (20) Barra minn hekk, jekk l-ibridu ma jissejjaħx dan jimplika rabta li qed tkompli bejn il-Holding/Grupp jew il-bank u l-INGV permezz ta' ħlasijiet attivi ta' interessi fuq l-istrument kurrenti fil-grupp. Tali rabtiet attivi ixekklu ċ-ċediment tal-parti tal-Assigurazzjoni ta' ING. Qed ikun argumentat li ċediment ta' INGV jirriżulta f'kapital eċċessiv tal-ibridu Tier 1 fil-livell tal-Grupp/Holding. III. IL-VALUTAZZJONI (21) Rigward il-bażi legali għad-deċiżjoni preżenti, wieħed għandu jinnota li l-kwistjoni ta' awtorizzazzjoni tas-sejħa tal-GHT1 tqum fil-kuntest tal-implimentazzjoni tad-Deċiżjoni ING. Bħala riżultat tal-impenji magħmula mill-Istat Olandiż, id-Deċiżjoni ING ma tippermettix is-sejħa tal-istrumenti kapitali ibridi sakemm dan ma jkunx awtorizzat mill-Kummissjoni (projbizzjoni ex ante tas-sejħiet). Għaldaqstant, dik id-deċiżjoni ma teskludix l-awtorizzazzjoni ta' sejħa fi stadju iktar tard jekk jiġu ppreżentati fatti jew argumenti ta' sostenn ġodda. Din id-deċiżjoni għaldaqstant ser tispeċifika l-implimentazzjoni tad-Deċiżjoni ING. (22) Id-deċiżjoni ta' monitoraġġ preżenti hija deċiżjoni sui generis. Minkejja li mhux previst fir-Regolament (KE) Nru 659/1999, il-premessa 88 tad-deċiżjoni tat-18 ta' Novembru 2009 tistipula proċedura ta' awtorizzazzjoni li biha Stat Membru jista' jitlob lill-Kummissjoni biex tippermetti lil ING isejjaħ strumenti ibridi. Peress li l-Pajjiżi l-Baxxi ppreżentaw tali talba, il-Kummissjoni trid tanalizza jekk is-sejħa proposta għandhiex tkun permessa. (23) Rigward l-ambitu tal-valutazzjoni, kwalunkwe sejħa tal-ibridi trid tiġi valutata fid-dawl tal-prinċipji stipulati fil-Komunikazzjoni dwar ir-Ristrutturar (4) li f'punt 22 teħtieġ li l-għajnuna għandha tkun limitata għall-minimu meħtieġ u l-bank u d-detenturi tal-kapital tiegħu għandhom jikkontribwixxu għar-ristrutturar kemm jista' jkun mir-riżorsi tagħhom stess. Tali qsim tal-piżijiet hu neċessarju biex jiġi żgurat li banek salvati jġorru responsabbiltà adekwata għall-konsegwenzi tal-imgiba tagħhom fil-passat u biex jinħolqu inċentivi xierqa għall-imġiba futura tagħhom, u b'hekk jiġi evitat periklu morali. (24) Il-Kummissjoni tinnota li t-tħaddim ta' opzjonijiet ta' eżerċizzju tal-istrumenti kapitali Tier 1 u Tier 2 jimplika ħruġ ta' kapital mill-bank favur detenturi tal-kapital ibridu u jipproteġihom milli jkunu esposti għar-riskju inerenti tal-investiment tagħhom. Tali riżultat jista' jkun problematiku qabel il-ħlas lura tal-għajnuna mill-Istat u hija kwistjoni fejn il-qsim tal-piżijiet irid jiġi analiżżat (5). Għalhekk il-projbizzjoni fuq il-banek li jixtru lura l-ishma tagħhom stess, imsemmija fil-punt 26 tal-Komunikazzjoni dwar ir-Ristrutturar trid tinftiehem li qed tirreferi għall-istrumenti kapitali kollha tal-banek inklużi l-istrumenti kapitali Tier 1 u Tier 2 sakemm dawk l-istrumenti kapitali ma jissodisfawx il-ħtieġa usa' tal-qsim tal-piżijiet. (25) Dik il-konklużjoni hija l-bażi biex fil-prinċipju jiġu pprojbiti s-sejħiet, soġġett għall-possibbiltà ta' awtorizzazzjoni, kif stipulat fil-premessa 88 tad-Deċiżjoni ING u hija riaffermata fid-Deċiżjoni ING fil-premessa 138 fejn il-Kummissjoni kkunsidrat is-sejħa mhux awtorizzata ta' strument kapitali li saret qabel l-adozzjoni tad-Deċiżjoni ING bħala fattur aggravanti meta analizzat l-ambitu tal-miżuri li jillimitaw id-distorsjoni tal-kompetizzjoni. Dak l-approċċ huwa wkoll skont il-prassi stabbilita tal-Kummissjoni rigward il-projbizzjonijiiet temporanji għal sejħiet ta' strumenti kapitali – sakemm is-sejħa ta' dawk l-istrumenti ma tkunx meħtieġa bil-liġi – li ġiet segwita fil-każijiet tal-Bank of Ireland, Lloyds, RBS u ABN Amro/Fortis (6). (26) Fuq il-bażi tal-informazzjoni pprovduta, il-Kummissjoni ma tara ebda raġuni biex titbiegħed mill-analiżi tagħha fid-Deċiżjoni ING u tawtorizza sejħa tal-GHT1. Għar-raġunijiet mogħtija hawn taħt, il-Kummissjoni tikkunsidra li s-sejħa proposta la tiżgura l-qsim tal-piżijiet u lanqas tiżgura li jkun għad baqa' biżżejjed inċentivi għal ING biex iħallas lura t-titoli CT1. (27) L-ewwel, il-Kummissjoni tinnota li ING tippjana li ssejjaħ il-GHT1 b'valur nominali, u għalhekk ma timplika ebda qsim tal-piżijiet min-naħa tal-investituri ibridi. Dik l-analiżi jaqbel magħha wkoll l-Istat Olandiż fis-sottomissjoni tal-5 ta' Novembru 2010 lill-Kummisjoni, meta kull xewqa ta' qsim tal-piżijiet ma tibqax realistika minħabba l-prezz kurrenti tas-suq tal-istrumenti. Madankollu, f'dak ir-rigward il-Kummissjoni tinnota li l-fatt li l-istrumenti jiġu nnegozjati b'valur qrib dak nominali (jiġifieri 100 %) huwa dovut għal aspettattiva tas-suq li l-istrumenti jiġu msejħa, jiġifieri mixtrija lura bil-valur ta' 100 % fil-31 ta' Diċembru 2010. Għaldaqstant il-prezz tas-suq kurrenti tal-GHT1 ma jirriflettix il-valur intrinsiku tal-istrument kapitali. (28) Mhux qed jintefa dubju fuq l-opinjoni tal-Kummissjoni rigward il-qsim tal-piżijiet bl-argumenti li nuqqas ta' sejħa tal-GTH1 jibgħat sinjal negattiv lis-suq. Il-Kummissjoni tinnota f'dan ir-rigward li s-suq huwa konxju tal-kunċett tal-qsim tal-piżijiet meħtieġ taħt ir-regoli tal-UE dwar għajnuna mill-Istat. Dak il-kunċett ġie diskuss minn aġenziji ta' klassifikazzjoni (7) u investitur razzjonali għandu għaldaqstant ikun kapaċi jagħmel id-differenza bejn li ma jsejjaħx strument minħabba dgħufija inerenti tal-istituzzjoni finanzjarja jew inkella minħabba li l-Kummissjoni ma awtorizzatx tali sejħa biex tiżgura l-qsim tal-piżijiet. Għaldaqstant, il-Kummissjoni ma taċċettax li jekk ma jissejjaħx il-GHT1 għal dawk ir-raġunijiet jirriżulta f'żjieda sinifikanti fil-kost tal-iffinanzjar fit-tul għal ING. (29) Barra minn hekk, il-kobor taż-żjieda allegata fil-kostijiet tal-iffinanzjar mhix tali li jkollha impatt fuq il-qagħda finanzjarja ta' ING u l-kapaċità tagħha li tħallas lura lill-Istat. Iktar minn hekk, bażi kapitali ikbar tista' fil-fatt tnaqqas il-kostijiet ta' finanzjament globali ta' ING, minħabba li tista' – ceteris paribus – issaħaħ il-perċezzjoni tal-vjabbiltà tal-kreditu tal-kumpanija. (30) L-argument li l-investituri jaraw lil ING bħala li mhix kapaċi timmaniġġa l-kapital tagħha, jekk l-istrument GHT1 ma jissejjaħx ma jikkonvinċix, minħabba li gruppi finanzjarji kbar oħra bħal Deutsch Bank f'Diċembru 2008 jew il-bank iżgħar Credito Valtellinese f'April 2008, fil-passat iddeċidew li ma jsejħux ibridu mingħajr ma qanqlu tali tħassib. (31) It-tielet, il-Kummissjoni ma nagħtatx biżżejjed evidenza li s-sejħa tal-GHT1 ma jkollhiex impatt fuq l-iskeda tal-ħlas lura tat-titoli CT1. F'dak ir-rigward il-Kummissjoni tinnota li t-talbiet tagħha għal iktar informazzjoni dwar l-iskeda (ara punti 4 u 6) ma twiġbux b'mod suffiċjenti. Il-Kummissjoni ma rċeviet ebda tweġiba mill-awtoritajiet Olandiżi nfushom u l-intenzjoni tal-ħlas lura li esprimiet ING lill-Pajjiżi l-Baxxi (ara l-punt 15) ma fihiex biżżejjed dettall u għadha vaga. (32) Il-ħtieġa li ING titlob awtorizzazzjoni biex issejjaħ l-istrumenti kapitali ibridi hija inċentiv ewlieni għaliha biex tħallas lura t-titoli CT1 malajr kemm jista' jkun u għaldaqstant tiżgura li l-għajnuna tkun limitata għall-minimu meħtieġ. Jekk ING titħalla ssejjaħ l-ibridi tagħha wieħed wieħed (kif indikat f'punt 3), l-inċentivi tagħha biex tħallas lura lill-Istat jibdew jonqsu progressivament u b'mod sinifikattiv. Dak il-fattur huwa partikolarment relevanti meta l-Kummissjoni mhux ċerta – wara l-kummenti fil-pubbliku mis-CEO ta' ING – jekk l-iskeda ta' ħlas lura ppjanata għall-kapital mill-Istat spejgata fil-pjan ta' ristrutturar hix se tiġi segwita minn ING u t-talbiet għall-informazzjoni li bagħtet il-Kummissjoni dwar din il-kwistjoni għadhom s'issa ma twiġbux. (33) Barra minn hekk, il-Kummissjoni ma tarax kif l-argumenti l-oħra favur li tippermetti s-sejħa tal-GHT1 jistgħu jbiddlu l-konklużjoni t'hawn fuq. L-ewwel, rigward ir-rivalutazzjoni taċ-ċedola, il-Kummissjoni tinnota li f'termini assoluti il-kupun se jonqos meta wieħed jikkunsidra l-livelli tal-Libor bħalissa. Mhix konvinta mill-argumenti li t-tnaqqis fil-kupun huwa irrelevanti fid-dawl tal-arranġamenti eżistenti dwar l-iħħeġġjar tar-rata ta' interess ta' ING, minħabba li dawk l-arranġamenti jirrigwardaw id-deċiżjonijiet dwar il-ġestjoni tar-responsabbiltà tal-assi ta' ING u m'għandhomx impatt fuq il-valutazzjoni tal-qsim ta' piżijiet mid-detenturi privati tal-kapital ibridu ta' ING. Barra minn hekk, l-eżistenza ta' arranġament għal swap, sew jekk spiċċa jew jekk għadu għaddej, huwa irrelevanti għall-valutazzjoni tal-kostijiet tal-għażla għal ING ta' sejħa fl-ambjent tas-suq kurrenti. (34) It-tieni, rigward il-bidliet regolatorji li għandhom effett fuq il-GHT1, il-Kummissjoni tagħraf il-punt li għamlu l-Pajjiżi l-Baxxi li l-istrument mhux se jibqa' relevanti minn perspettiva regolatorja tal-kapital sal-1 ta' Jannar 2013, l-aktar. Madankollu, minħabba li l-ħtieġa li tirriżulta mill-impenn tal-Istat Olandiż li l-awtorizzazzjoni tal-Kummissjoni hija neċessarja qabel issir kwalunkwe sejħa għall-ibridi se tiskadi l-aktar tard fi żmien tliet snin mill-adozzjoni tad-Deċiżjoni ING, ING se tkun ħielsa li ssejjaħ l-istrument qabel dik id-data. (35) Rigward l-introduzzjoni ta' linjigwida CEBS ġodda mir-regolatur Olandiż, il-Kummissjoni l-ewwel tinnota li mhux ċar f'dan l-istadju jekk il-GHT1 hux se jikkwalifika għal kontinwazzjoni. Il-Kummissjoni tkompli tinnota li d-data tal-implimentazzjoni tal-linjigwida ġodda mhix ċerta. Il-Kummissjoni tikkunsidra li minħabba l-inċertezzi dwar l-impatt ta' regolamentazzjoni futura li se tiġi introdotta, bħalissa m'hemmx raġuni li wieħed jikkunsidra li l-istrument irid jiġi kkunsidrat bħala skadut. (36) Filwaqt li l-Kummissjoni tara l-meritu fl-argument li jekk ma jissejjaħx il-GHT1 jista' jkun iktar diffiċli għal ING li toħroġ tali strument fil-futur, hija tikkunsidra li l-utilità tal-ħruġ ta' tali strumenti se tonqos fid-dawl tal-bidliet regolamentarji li se jtemmu r-rikonoxximent tal-istrument bħala Tier 1 fis-snin li ġejjin. Għaldaqstant, ma tistax taċċetta dak l-argument bħala ġustifikazzjoni għall-awtorizzazzjoni tas-sejħa proposta. (37) Hemm l-argument ukoll li n-nuqqas ta' sejħa se jirriżulta f'kapital eċċessiv fil-livell tal-Grupp/Holding ladarba l-parti tal-assigurazzjoni tiġi ċeduta minn ING (8). Hawnhekk, il-Kummissjoni tinnota li tali ċediment s'issa għadu ma sarx. (38) Fl-aħħar nett, il-Kummissjoni mhix konvinta mill-argument li l-ibridu se jikkostitwixxi, jekk ma jissejjaħx, ‘rabta kontinwa’ bejn il-parti tal-assigurazzjoni ta' ING, li għandha tiġi ċeduta, u ING Group u li din ir-rabta xxekkel iċ-ċediment ta' ING Insurance. Il-Kummissjoni tinnota li l-ibridi m'għandhomx drittijiet ta' vot konnessi magħhom. Għaldaqstant, ING Group ma jistax jeżerċita influwenza fuq ING Insurance billi jżomm l-ibridi. Il-Kummissjoni għalhekk ma tikkunsidrax li l-GHT1 mhux imsejjaħ se jikkostitwixxi tali rabta. IV. KONKLUŻJONI (39) Għar-raġunijiet ippreżentati hawn fuq, il-Kummissjoni ma ssibx raġunijiet biex titbiegħed mill-valutazzjoni preċedenti tagħha fid-deċiżjoni tat-18 ta' Novembru 2009, u għaldaqstant ma tawtorizzax sejħa għall-ibridu GHT1 taħt il-kundizzjonijiet preżenti. V. DEĊIŻJONI Is-sejħa għall-ibridu GHT1 għall-aħħar tas-sena 2010 mhix awtorizzata.”

(1) ĠU L 274, 19.10.2010, p. 139.

(2) Il-preżentazzjoni mis-CEO ta' ING Jan Hommen f'jum l-investituri: ‘Shaping our Future — Strategic priorities 2010’ mid-19 ta' April 2010, paġna 20 tiddikjara: ‘Bħalissa ebda inċentiv għal ħlas lura kmieni sakemm jiġi indirizzat l-appell tad-deċiżjoni tal-KE’. http://www.ing.com/group/showdoc.jsp?docid=445250_EN&htmlid=445263_EN&menopt=ivr|qtr|irs&lang=en&menopt=ivr|qtr|irs&lang=EN

(3) Fit-22 ta' Novembru 2010 USD Libor għal tliet xhur kien 0,284 %.

(4) ĠU C 195, 19.8.2009, p. 9.

(5) F'dak ir-rigward, ara l-istqarrija lill-istampa tal-Kummissjoni tat-8 ta' Ottubru 2009 dwar it-transazzjonijiet kapitali Tier 1 u Tier 2 għall-banek soġġetti għal investigazzjoni dwar għajnuna għal ristrutturar. http://europa.eu/rapid/pressReleasesAction.do?reference=MEMO/09/441

(6) Deċiżjoni tal-Kummissjoni tal-15 ta' Lulju 2010Bank of Ireland (għadha mhux pubblikata), punt 133; Deċiżjoni tal-Kummissjoni tat-18 ta' Novembru 2009Lloyds Banking Group (ĠU C 46, 24.2.2010, p. 2), punt 112; Deċiżjoni tal-Kummisjoni tal-14 ta' Diċembru 2009RBS (ĠU C 119, 7.5.2010, p. 1), punt 104. Sakemm tiġi adottata deċiżjoni finali, il-Kummissjoni ma awtorizzatx għadd ta' sejħiet proposti ta' kapital ibridu fil-każ ta' ABN/Amro Fortis permezz ta' ittri ta' servizz u e-mails.

(7) Ara pereżempju: Ir-Rapport Speċjali dwar l-Ewropa ta' FitchRatings: Burden sharing and bank hybrid capital within the EU, 20 ta' Awwissu 2009.

(8) Madanakollu, anke jekk l-assigurazzjoni tiġi żvestita u jkun hemm eċċess ta' kapital, bħalissa l-Kummissjoni mhix konvinta li għandha tawtorizza din is-sejħa minħabba li iktar kapital u mhux inqas itendi li jsaħħaħ ir-resiljenza tal-Grupp, anke fil-każ preżenti fejn il-kapital jista' jintuża' biss fuq bażi ta' negozju avvjat billi jserraħ moħħ il-kredituri rigward il-pretensjonijiet tagħhom f'tali xenarju avvjat.